Sagunt impulsa iniciatives per a unes falles més sostenibles i en valencià
17 de març 2025

![](/media/yiabfhqs/img_3176_m.jpg?width=850&height=637.5)Banderola i polseres de les campanyes impulsades per l'Ajuntament de Sagunt

L'Ajuntament de Sagunt, a través del Gabinet de Promoció del Valencià i el Departament d'Agenda 2030, ha posat en marxa dos iniciatives dirigides a reforçar la identitat festiva, l'ús del valencià i el compromís amb la sostenibilitat durant les Falles d'enguany.

Des del Gabinet de Promoció del Valencià, s'han dissenyat banderoles amb el lema "Viu les festes en valencià", una crida a gaudir de les Falles amb orgull, convivència i en la llengua pròpia. Amb esta acció, es busca recordar la importància del valencià en la festa i promoure el seu ús en tots els àmbits.

D'altra banda, el Departament d'Agenda 2030 ha desenvolupat dos polseres alineades amb els Objectius de Desenvolupament Sostenible (ODS). La primera, amb el missatge "Crema la festa, no el planeta", està vinculada a l’ODS 13 (Acció pel Clima) i pretén conscienciar sobre la necessitat de minimitzar l'impacte ambiental de les Falles. La segona, amb el lema "Junts fem festa, junts canviem el món", es relaciona amb l’ODS 17 (Aliances per als Objectius) i destaca la importància de la col·laboració ciutadana en la construcció d'un futur més sostenible.

La regidora del Gabinet de Promoció del Valencià, Patricia Sánchez, ha destacat que esta iniciativa busca visibilitzar el valencià en l'espai públic durant les Falles: “Volem que els carrers de Sagunt es visten d'este missatge positiu que convida a viure la festa amb intensitat i respecte, utilitzant la nostra llengua”. Així mateix, ha assenyalat que “les Falles són molt més que foc i música, són un reflex de la nostra identitat i convivència, i volem aprofitar-les per a reforçar l'ús del valencià en tots els àmbits”.

Per altra banda, la regidora d'Agenda 2030, María Rubio, ha explicat el propòsit de les polseres: “Les Falles han d'anar de la mà de la responsabilitat ambiental. Amb esta iniciativa volem que fallers i falleres prenguen consciència sobre la importància de reduir residus i emissions”. A més, ha subratllat que “les Falles són un exemple de treball en equip i, si podem unir esforços per a celebrar la festa, també podem fer-ho per a construir un món millor”.

*   [](http://www.facebook.com/sharer.php?u=https://aytosagunto.es/va/actualitat/sagunt-impulsa-iniciatives-per-a-unes-falles-mes-sostenibles-i-en-valencia/ "Facebook")
*   [](http://twitter.com/share?url=https://aytosagunto.es/va/actualitat/sagunt-impulsa-iniciatives-per-a-unes-falles-mes-sostenibles-i-en-valencia/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-impulsa-iniciatives-per-a-unes-falles-mes-sostenibles-i-en-valencia/ "Linked In")
*   [](mailto:?body=https://aytosagunto.es/va/actualitat/sagunt-impulsa-iniciatives-per-a-unes-falles-mes-sostenibles-i-en-valencia/)